**Stredná odborná škola drevárska, Lučenecká cesta 2193/17, 960 01**

**Zvolen**

**USMERNENIE K PREVENCII A RIEŠENIU ŠIKANOVANIA, AGRESIE**

1. **Postupy pri prevencii a riešení šikanovania, agresie**

Podľa Smernice MŠVVaŠ SR č. 36/2018 k prevencii a riešeniu šikanovania detí a žiakov v školách a školských zariadeniach rozumieme pod šikanovaním akékoľvek správanie žiaka a skupiny, ktorých úmyslom je ublíženie inému žiakovi alebo žiakom, prípadne ich ohrozovanie alebo zastrašovanie. Ide o cielené a opakované použitie násilia voči žiakovi, ktorý sa nemôže alebo nevie účinne brániť.

1. **Šikanovanie**

Šikanovanie sa môže prejavovať v priamej forme (fyzické útoky, urážanie, nadávky, posmech, zosmiešnenie, príkaz agresora vykonať určitú vec proti vôli obete, odcudzenie vecí, vyhrážanie, zastrašovanie, vydieranie, zneužitie osobných údajov, fotografií, šírenie nepravdivých informácií alebo kyberšikanovanie) alebo v nepriamej forme (prehliadanie, ignorovanie, zámerné vyčleňovanie z kolektívu alebo nedobrovoľné vystavovanie agresívnym situáciám).

Medzi ďalšie činnosti, ktoré sa využívajú ako forma šikanovania, sú zahrnuté:

* sexuálna diskriminácia,
* sexuálne narážky, zneužívanie,
* šikanovanie na základe odlišnosti (rasy, jazyka, kultúry),
* urážanie pre zjavnú odlišnosť od rovnorodého davu,
* poškodzovanie rodiny, znevažovanie rodinnej situácie (využívajú najmä deti),
* diskriminácia na základe veku (napr. staršie deti sa vŕšia na mladších),
* odcudzovanie peňazí, majetku (vreckové, mobilný telefón, odovzdávanie desiaty).
* agresia jedného žiaka alebo skupiny žiakov,
* opakované útoky,
* nevyrovnaný pomer síl medzi agresorom a obeťou,
* zahŕňa slovné ponižovanie, nadávanie, výsmech, hrubé žartovanie, vydieranie, obmedzovanie slobody, pohŕdanie, poškodzovanie osobných vecí, telesné napadnutie,
* je právne postihnuteľné.

1. **Elektronické šikanovanie (Cyberbullying)**

Ide o zneužívanie mobilných telefónov a internetu na posielanie agresívnych a nenávistných správ a zastrašovanie osôb. Internetové prostredie poskytuje jedinečné možnosti pre podobné aktivity. Anonymita, ktorú poskytuje, uľahčuje túto činnosť a kryje ľudí, ktorí majú za cieľ útočiť na ostatných užívateľov internetu. Elektronický násilník si užíva pocit zadosťučinenia, ktorý mu poskytuje odosielanie textových správ a e-mailov. Chce tak človeka rozrušiť, zneistiť a vystrašiť. Pri elektronickom šikanovaní väčšia fyzická sila agresora, jeho popularita a sociálna sieť ustupujú do úzadia a dôležitou sa stáva schopnosť a spôsobilosť používať počítač, mobil a internet. Zákernosť tohto druhu šikanovania spočíva aj v tom, že je nepretržité (365 dní v roku, 24 hodín denne) a k inkriminujúcim informáciám má prístup veľké množstvo užívateľov internetu a mobilných telefónov. Nie je už viazané na bezprostredné stretnutia obete a agresora, a tak môže mať oveľa hlbší dosah ako šikanovanie fyzické.

Za elektronické šikanovanie sa okrem iného považuje:

* vytvorenie web stránky, ktorá má ponížiť, vystrašiť a znevážiť obeť šikanovania,
* šírenie obrázkov, upravených fotiek, alebo fotiek z inkriminujúcich situácií, ktoré ponižujú a urážajú obeť šikanovania,
* zasielanie výstražných, obscénnych, nenávistných e-mailov, okamžitých správ, SMS obeti šikanovania,
* obťažovanie, vyhrážanie alebo zasielanie obscénnych obrázkov prostredníctvom mobilného telefónu obeti šikanovania,
* obťažovanie, vyhrážanie alebo zastrašovanie obeti šikanovania v internetových „četových“ priestoroch,
* uverejnenie ponižujúcich, urážajúcich videí obete šikanovania na internete,
* šírenie nepravdivých alebo skreslených informácií o obeti šikanovania prostredníctvom mailu, mobilného telefónu a internetu,
* zneužitie identity užívateľa internetu,
* zneužitie dôverných on-line rozhovorov a získaných informácií na poníženie a urážanie obete šikanovania.

1. **Prevencia šikanovania – stratégia školy**

Základnou stratégiou školy je dôsledné dodržiavanie zásady: **„Sme škola, kde sa šikanovanie netoleruje v žiadnych podobách.“**

Úlohou školy je:

* nepodceňovať prejavy šikanovania,
* dôsledne informovať žiakov a rodičov o školskom poriadku, kde sú zakotvené pravidlá správania sa žiakov. Šikanovanie v škole nie je tolerované! Súčasťou školského poriadku sú tiež sankcie uplatňujúce sa pri jeho porušení.,
* oboznámiť žiakov s Trestným zákonom a základnými informáciami o šikanovaní,
* informovať zákonných zástupcov žiakov, aby problémy svojich detí riešili v spolupráci so školou, nabádať ich k vzájomnej informovanosti a dôvere,
* oboznámiť všetkých žiakov, učiteľov, zamestnancov školy i rodičov s negatívnymi dôsledkami nevhodného správania sa agresora a šikanovania,
* venovať pozornosť vytvoreniu príjemnej a bezpečnej klímy v škole,
* získavať informácie o rizikovom správaní sa žiakov priebežne formou dotazníkov, rozhovorov s deťmi, pozorovania,
* informovať žiakov o možnosti nahlásiť podozrenie alebo prejav šikanovania vedeniu školy priamo alebo prostredníctvom školského poradcu, triedneho učiteľa, prípadne učiteľa, ktorému dôverujú,
* venovať zvýšenú pozornosť žiakom I. ročníka a žiakom, ktorí pristúpili do vyšších ročníkov z iných škôl,
* eliminovať konflikty a všímať si náznaky šikanovania (posmešné poznámky na adresu spolužiaka, posmievanie sa za dobrú alebo zlú známku, vysmievanie sa z neúspechov druhých, z oblečenia, výzoru, okuliarov, zubného strojčeka, rečových vád a podobne),
* venovať zvýšenú pozornosť obetiam šikanovania a agresorom,
* vysvetliť žiakom, že ak akýmkoľvek spôsobom podporujú šikanovanie (nevhodné gestá, úškrnky, smiech atď.) stávajú sa spoluúčastníkmi šikanovania,
* pri poškodení majetku obete žiadať finančnú náhradu od žiaka, resp. jeho zákonného zástupcu za zničenú vec,
* posúdiť mieru šikanovania a v prípade závažného priestupku neodkladne kontaktovať zákonných zástupcov všetkých strán a nahlásiť skutok na polícii,
* riešiť priestupky žiakov objektívne, s pedagogickým nadhľadom a taktom, ale nekompromisne,
* zabezpečiť dozor v priestoroch školy,
* viesť žiakov k zdravému spôsobu života, rozvíjať záujmy žiakov.
* zabezpečiť vzájomnú informovanosť pedagogických zamestnancov školy a vedenia školy o akýchkoľvek prejavoch šikanovania vyskytujúcich sa medzi žiakmi školy.

**Opatrenia pri zistení šikanovania**

* zaistiť ochranu obeti šikanovania,
* nekonfrontovať obeť šikanovania a agresora,
* viesť individuálny rozhovor s obeťou šikanovania,
* viesť individuálny rozhovor s agresorom,
* nájsť svedkov šikanovania obete,
* zdokumentovať zranenia obete šikanovania,
* kontaktovať zákonných zástupcov oboch strán a viesť s nimi individuálne rozhovory,
* kontaktovať školskú psychologičku, školskú poradkyňu, CPP, prípadne ÚPSVaR a políciu,
* viesť záznam o šikanovaní s uvedením mien obete šikanovania, agresora, svedkov, prostredia, času, spôsobu, frekvencie, príčiny, záverov a sankcií,
* odporučiť rodičom oboch strán spoluprácu so školou,
* odporučiť rodičom oboch strán vyhľadať odbornú pomoc,
* prijať relevantné výchovné opatrenia v súlade so školským poriadkom.

1. **Výchovná komisia**

Výchovná komisia je poradný orgán, ktorého cieľom je spolupracovať a pomáhať vedeniu školy, pedagogickým zamestnancom a zákonným zástupcom žiakov pri riešení výchovno-vzdelávacích problémov žiakov. Jej úlohou je posudzovať a riešiť priestupky žiakov proti školskému poriadku a zároveň aktivizovať žiakov na odstránenie a zmenu svojho nežiadúceho správania sa. Žiakom dáva možnosť predísť uloženiu negatívnych výchovných opatrení ešte pred klasifikáciou.

Hlavné úlohy výchovnej komisie:

* prevencia sociálno-patologických javov ako sú agresivita, šikanovanie, zanedbávanie školskej dochádzky, týranie v rodine, závislosti a podobne,
* poradenstvo a pomoc rodičom, žiakom a učiteľom pri riešení výchovno-vzdelávacích, osobných a osobnostných problémov,
* upozorňovanie rodičov na nevhodné správanie sa žiakov, ktoré je v rozpore so školským poriadkom,
* upozorňovanie príslušných inštitúcií a orgánov na problémy v rodine (podozrenie na týranie, zanedbávanie školskej dochádzky a podobne),
* posudzovanie závažného porušovania školského poriadku, prerokúvanie opakovaných výchovných problémov a problémových situácií, navrhovanie riešení a opatrení na odstránenie negatívnych javov riaditeľovi školy a pedagogickej rade.

Zloženie výchovnej komisie:

* riaditeľ školy,
* zástupkyňa riaditeľa školy,
* zákonný zástupca žiaka,
* školský koordinátor drogovej prevencie a patologických javov,
* školský psychológ,
* triedny učiteľ,
* prizvaný pracovník spolupracujúcej organizácie (psychológ, príslušník polície, kurátor).

Činnosť výchovnej komisie:

* komisia skúma príčiny rôznych negatívnych javov, zhoršenia prospechu alebo správania sa žiakov a využíva vo svojej práci také formy práce, ktoré umožňujú získanie objektívnych informácií a pomáhajú tak pri skvalitňovaní výchovno-vzdelávacieho procesu v škole (schránka dôvery, ankety medzi žiakmi a rodičmi, poradenstvo školského psychológa, poradenstvo školského poradcu a podobne),
* komisia vyhotovuje písomný záznam z každého zasadnutia členov výchovnej komisie,
* výchovná komisia zasadá na požiadanie vedenia školy, triedneho učiteľa alebo iného člena pedagogického zboru podľa potreby priebežne počas celého školského roka

Zvolen, september 2020 Ing. Pavel Laššák

riaditeľ školy